સાહિત્યની દુનિયામાં એક પ્રશ્ન અનેક વાર ઉલટાવીને ચર્ચાયો છે કે ‘સાહિત્યકારો શાના માટે લખે છે?’ અને એકનો એક જવાબ જુદી જુદી રીતે મળ્યો છે કે, ‘નિજાનંદ માટે!’ ખરું પૂછો તો પ્રશ્ન એ હોવો જોઈએ કે, ‘કોને માટે લખો છો?’ મારા લખાણોના અનુસંધાનમાં મને નિખાલસપણે અને સ્પષ્ટ રીતે લાગ્યું છે કે લેખક પોતાના વાચકો માટે જ લખે છે, વાચક વર્ગને રીઝવવા માટે અને વાચકો પોતાનો એ આનંદ વખાણના રૂપે લેખકને પહોંચાડે એ માટે. વાચકોનાં વખાણની લહાણ એ છે લેખકનો નશો. અને જરા ઠાવકી બોલીમા ભલે આપણે ‘નિજાનંદ’ કહીએ, પણ એ કેફની લાલચે જ લેખક સર્જનના મયખાનામાં જતો હોય છે. બીજાની વાત બીજા જાણે, પણ મારા પૂરતું મને આમ લાગે છે.